Aandele-mening: MTN | Netwerk24
Deur Simon Brown 10 September 2018 13:26
Ons was al hier. In Oktober 2015 het die Nigeriese owerhede MTN met sowat $5 miljard beboet.
Nou het twee verdere betalings van $8,1 miljard en $2 miljard die maatskappy binne dae van mekaar getref. Die regering eis 'n belastingbetaling van $2 miljard en die sentrale bank eis dat die maatskappy dividende van $8,1 miljard moet terugbetaal wat hy landuit geneem het.
Ek het destyds in 2015 van my MTN-aandele ontslae geraak, gegrief deur sowel die boete as die maatskappy se onvermoë om betyds met aandeelhouers te kommunikeer.
Ten minste het die maatskappy dié keer reg gedoen en voor markopening 'n Sens-boodskap uitgestuur.
Is dié dinge MTN se fout? Of is dit, soos party aanvoer, bloot magsvertoon deur die Nigeriese sentrale bank? Dit maak nie saak nie.
Die netto uitwerking op aandeelhouers is dieselfde – nog meer waardevernietiging in 'n sektor wat sukkel om sy marges te handhaaf. Ek het al herhaaldelik geskryf oor telekommunikasiemaatskappye en hoe die oorskakeling na data hulle in wese nutsmaatskappy maak wat data teen 'n baie lae koste en marges sal verkoop.
Hulle verkoop egter genoeg om aantreklike dividende moontlik te maak. In die oorgang na nutsdienste gaan sake egter morsig raak terwyl hulle probeer om relevant te bly – 'n stryd wat ek verwag hulle uiteindelik sal verloor. Kom ons sit dus eerder terug en wag vir die boetes en die oorskakeling om te gebeur. Daarna kan ons dit oorweeg om weer in telekoms te belê.